Document ID: 32015D0474

Title and Content:
ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/474 ΤΗΣ ΕΠΙΤΡΟΠΉΣ της 18ης Μαρτίου 2015 για την τροποποίησης της εκτελεστικής απόφασης 2013/92/ΕΕ της Επιτροπής για την επιτήρηση, τους φυτοϋγειονομικούς ελέγχους και τα μέτρα που πρέπει να ληφθούν για τα υλικά ξύλινων συσκευασιών που χρησιμοποιούνται σήμερα για τη μεταφορά συγκεκριμένων εμπορευμάτων καταγωγής Κίνας [κοινοποιηθείσα υπό τον αριθμό C(2015) 1684] Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη περίοδος, Εκτιμώντας τα ακόλουθα: (1) Η εκτελεστική απόφαση 2013/92/ΕΕ της Επιτροπής (2) προβλέπει την επιτήρηση, τους φυτοϋγειονομικούς ελέγχους και τα μέτρα που πρέπει να ληφθούν για τα υλικά ξύλινων συσκευασιών που χρησιμοποιούνται σήμερα για τη μεταφορά συγκεκριμένων εμπορευμάτων καταγωγής Κίνας. (2) Η εφαρμογή της εκτελεστικής απόφασης 2013/92/ΕΕ έδειξε ότι τα υλικά ξύλινων συσκευασιών που χρησιμοποιούνται για τη μεταφορά συγκεκριμένων εμπορευμάτων καταγωγής Κίνας εξακολουθούν να ενέχουν φυτοϋγειονομικό κίνδυνο για την Ένωση. Ως εκ τούτου, η εν λόγω απόφαση θα πρέπει να εξακολουθήσει να ισχύει μέχρι τις 31 Μαρτίου 2017. (3) Φυτοϋγειονομικοί έλεγχοι από τα κράτη μέλη έδειξαν ότι τα υλικά ξύλινων συσκευασιών που χρησιμοποιούνται για τη μεταφορά εμπορευμάτων από σχιστόλιθο, εφυαλωμένα κεραμικά πλακίδια και πλατέα προϊόντα έλασης, από σίδηρο ή από όχι σε κράμα χάλυβα είχαν επίσης μολυνθεί από επιβλαβείς οργανισμούς, ιδίως τον Anoplophora glabripennis (Motschulsky). Συνεπώς, η εκτελεστική απόφαση 2013/92/ΕΕ θα πρέπει να καλύπτει και τα εν λόγω εμπορεύματα. (4) Η εκτελεστική οδηγία 2014/78/ΕΕ της Επιτροπής (3) διέγραψε το σημείο 8 του τμήματος I του μέρους Α του παραρτήματος IV της οδηγίας 2000/29/ΕΚ. Ως εκ τούτου, οι αναφορές στο εν λόγω σημείο 8 στα άρθρα 3 και 4 της εκτελεστικής απόφασης 2013/92/ΕΕ θα πρέπει να διαγραφούν. (5) Η εμπειρία δείχνει ότι ένας φυτοϋγειονομικός έλεγχος με ελάχιστη συχνότητα 15 % είναι επαρκής, λαμβανομένου υπόψη του φυτοϋγειονομικού κινδύνου κάθε εμπορεύματος που καλύπτεται από την παρούσα απόφαση, καθώς και την ανάγκη να εξασφαλιστεί μια πιο αναλογική κατανομή των πόρων για τον αποτελεσματικό και αποδοτικό έλεγχο όλων των εμπορευμάτων με ισότιμο τρόπο. Κατά κανόνα, για ορισμένα εμπορεύματα η συχνότητα των φυτοϋγειονομικών ελέγχων θα πρέπει να μειωθεί από 90 % σε 15 %. (6) Η εμπειρία δείχνει ότι, για να παρασχεθούν λεπτομερέστερα στοιχεία για τις κατασχέσεις που καταγράφονται για τα υλικά ξύλινων συσκευασιών στην κινεζική εθνική υπηρεσία φυτοπροστασίας, τα κράτη μέλη θα πρέπει να υποβάλουν τις πληροφορίες που είναι απαραίτητες για την ταυτοποίηση των πηγών μη αξιόπιστης σήμανσης και τους λόγους για τους οποίους μια σήμανση θεωρείται εσφαλμένη. (7) Προκειμένου να υπάρξει συνέπεια όσον αφορά τους φυτοϋγειονομικούς ελέγχους που πραγματοποιούνται κατά την περίοδο από την 1η Οκτωβρίου 2014 έως τις 31 Μαρτίου 2015 και την κοινοποίησή τους, είναι σκόπιμο να προβλεφθεί μεταβατική ρύθμιση για την εν λόγω περίοδο. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η εκτελεστική απόφαση 2013/92/ΕΕ τροποποιείται ως εξής: 1) Το άρθρο 3 πρώτο εδάφιο αντικαθίσταται από το ακόλουθο κείμενο: «Το υλικό ξύλινων συσκευασιών για τα φορτία των συγκεκριμένων εμπορευμάτων υπόκειται στους φυτοϋγειονομικούς ελέγχους που προβλέπονται στο άρθρο 13α παράγραφος 1 στοιχείο β) σημείο iii) της οδηγίας 2000/29/ΕΚ υπό την ελάχιστη συχνότητα που αναφέρεται στο παράρτημα I της παρούσας απόφασης, για να επιβεβαιωθεί ότι το υλικό ξύλινων συσκευασιών πληροί τις απαιτήσεις που ορίζονται στο σημείο 2 του κεφαλαίου Ι του μέρους Α του παραρτήματος IV της οδηγίας 2000/29/ΕΚ.» . 2) Το άρθρο 4 αντικαθίσταται από το ακόλουθο κείμενο: «Άρθρο 4 Μέτρα σε περίπτωση μη συμμόρφωσης Όταν οι φυτοϋγειονομικοί έλεγχοι που αναφέρονται στο άρθρο 3 δείχνουν ότι το σημείο 2 του κεφαλαίου I του μέρους Α του παραρτήματος IV της οδηγίας 2000/29/ΕΚ δεν έχει τηρηθεί ή ότι το υλικό ξύλινων συσκευασιών έχει μολυνθεί από επιβλαβείς οργανισμούς που απαριθμούνται στο μέρος Α του παραρτήματος I της εν λόγω οδηγίας, το ενδιαφερόμενο κράτος μέλος εφαρμόζει αμέσως ένα από τα μέτρα που προβλέπονται στο άρθρο 13γ παράγραφος 7 της εν λόγω οδηγίας στο υλικό ξύλινων συσκευασιών που δεν πληροί τις προδιαγραφές.» . 3) Το άρθρο 5 αντικαθίσταται από το ακόλουθο κείμενο: «Άρθρο 5 Κοινοποίηση Με την επιφύλαξη της οδηγίας 94/3/ΕΚ της Επιτροπής (4), τα κράτη μέλη κοινοποιούν στην Επιτροπή τον αριθμό και τα αποτελέσματα των φυτοϋγειονομικών ελέγχων που διενεργήθηκαν σύμφωνα με τα άρθρα 2 και 3 της παρούσας απόφασης χρησιμοποιώντας το υπόδειγμα κοινοποίησης του παραρτήματος II έως τις 31 Ιουλίου 2016 για την περίοδο από την 1η Απριλίου 2015 έως τις 31 Μαρτίου 2016, και έως τις 31 Ιουλίου 2017 για την περίοδο από την 1η Απριλίου 2016 έως τις 31 Μαρτίου 2017. . 4) Στο άρθρο 7, το δεύτερο εδάφιο αντικαθίσταται από το εξής κείμενο: «Τα άρθρα 1 έως 4 ισχύουν έως τις 31 Μαρτίου 2017.» . 5) Τα παραρτήματα I και II τροποποιούνται σύμφωνα με το παράρτημα της παρούσας απόφασης. Άρθρο 2 Όσον αφορά τους φυτοϋγειονομικούς ελέγχους που πραγματοποιούνται κατά την περίοδο από την 1η Οκτωβρίου 2014 έως τις 31 Μαρτίου 2015 και την κοινοποίηση του αριθμού και των αποτελεσμάτων αυτών, η εκτελεστική απόφαση 2013/92/ΕΕ της Επιτροπής εξακολουθεί να ισχύει ως είχε πριν από την τροποποίησή της από την παρούσα απόφαση. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 18 Μαρτίου 2015.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 1386
2442
2181
956
87
614
3156
c_964c9649
11

EuroVoc IDs (Expanded): 1386
2442
2181
956
87
614
3156
c_964c9649
11

Dataset Source: meu

Split: test